**«Қант қызылшасы өндірісін ұлғайту мәселелерін қоса алғанда, жеміс-көкөніс өнімдері импортын алмастыру, оларды өңдеу және сақтау мәселелері» тақырыбында 2023 жылғы 19 маусымда өткен
Үкімет сағатының қорытындылары бойынша
ҰСЫНЫМДАР**

Қазақстан Республикасы Ауыл шаруашылығы министрінің баяндамасын тыңдап шығып, Қазақстан Республикасы Парламентінің Мәжілісі **ҰСЫНАДЫ**:

**1. Қазақстан Республикасының Үкіметі:**

**1.1.** Қазақстан Республикасының агроөнеркәсіптік кешенінің жай-күйі туралы жыл сайынғы ұлттық баяндаманы дайындау мәселесін пысықтасын.

**1.2.** Ауыл шаруашылығы саласының нақты дамуын көрсететін статистикалық деректердің дұрыстығын арттыру мақсатында бастапқы мәліметтерді есепке алу және жинау тәсілін қайта қарасын.

**1.3.** Жеміс-көкөніс өнімдерін өндіру, өңдеу, сақтау және өткізу мәселелері бойынша уәкілетті органдардың өзара іс-қимылын күшейтсін.

**1.4.** Мыналарды:

- Жабық топырақта көкөніс өнімдерін өндіруді енгізу арқылы «Кең дала» жеңілдетілген қаржыландыру бағдарламасын кеңейту;

- жылыжай шаруашылықтарының тұтынылатын электр энергиясына, газ бен көмірге жұмсайтын шығындарын субсидиялау не тұтынушылардың көрсетілген санаты үшін тиісті тарифтерді қайта қарау;

- салымдарды өтеу үлесін 50%-дан 80%-ға дейін ұлғайту арқылы суару жүйелерін құру мен жаңғыртуға, тамшылатып суару жүйелерін қолдануға және суарудың өзге де заманауи технологияларын енгізуді ынталандыруға субсидиялар мөлшерін ұлғайту;

- ылғал үнемдейтін жабдықты қолдану кезінде электр энергиясына жұмсалатын шығындардың 50%-на дейін субсидиялау.

**1.5.** Жылыжай шаруашылықтарына қатты отынды уақтылы әрі үздіксіз жеткізуді қамтамасыз ету мәселесін пысықтасын (Шұбаркөл көмір разрезі).

**1.6.** Жеміс-көкөніс өнімдерін қосу арқылы өңдеуші кәсіпорындардың шығындарын субсидиялау үшін ауыл шаруашылығы өнімдері түрлерінің тізбесін кеңейтсін.

**1.7.** Суды үнемдеу технологияларын енгізуді ынталандыратын суаруға сараланған тарифтерді енгізу жөніндегі нормативтік актілерді қабылдауды жеделдетсін.

**1.8.** «Алматы апортының» үлгісінде қазақстандық алманы ілгерілету, дамыту және оның маркетингі жөніндегі бағдарламаны әзірлесін.

**1.9.** Әлеуметтік маңызы бар азық-түлік тауарларына бағаларды тұрақтандыру жөніндегі саясатты қалыптастыру және іске асыру функциясын Қазақстан Республикасы Ауыл шаруашылығы министрлігінен Сауда және интеграция министрлігіне беру мәселесін қарасын.

**1.10.** Су қорын пайдалану және қорғау саласындағы саясатты үйлестіру мен іске асыруға жауапты орталық мемлекеттік орган құру мәселесін қарасын.

**1.11.** Сауда қызметін реттеудің нарықтық емес әдістерін, атап айтқанда экспортқа тыйым салу және оны квоталау сияқты әдістерін қолдану практикасына шектеу қойсын және қажет болған жағдайда ауыл шаруашылығы тауар өндірушілерінің мүддесін ескеретін салмақты шешімдер қабылдасын.

**2. Қазақстан Республикасының Ауыл шаруашылығы министрлігі:**

**2.1.** Отандық тұқым шаруашылығын дамыту, питомник шаруашылығы мен бау-бақша шаруашылығын дамыту, жабық топырақтағы көкөністер өндірісін дамыту, жеміс-көкөніс өнімдерін қайта өңдеуді дамыту, мамандандырылған техникамен және жабдықпен қамтамасыз ету жөніндегі кіші бағдарламаларды қамтитын жеміс-көкөніс саласын дамытудың жол картасын бекітсін.

**2.2.** Тамақ өнеркәсібі үшін шикізат ретінде жүгері сірнесін өндірудің мастер-жоспарын әзірлесін.

**2.3.** Элиталық тұқымдарды өндіруді қолдау бөлігінде субсидиялау жөніндегі тәсілдерді өзгерту жолымен тәжірибелік шаруашылықтар базасында отандық бастапқы тұқым шаруашылығын дамыту жөнінде, сондай-ақ тұқым шаруашылығының өңірлік желісімен және қазіргі заманғы материалдық-техникалық базасымен көкөніс және бақша дақылдары бойынша тұқым шаруашылығының республикалық жүйесін қалыптастыру жөнінде шаралар қабылдасын.

**2.4.** Көпжылдық жеміс екпелерін өсірудің неғұрлым қолайлы экологиялық аймақтарында бірегей (базистік) және репродуктивті аналық жасушалар (сертификатталған отырғызу материалын өндіретін) негізінде заманауи ұлттық питомниктердің тармақталған желісін құрсын.

**2.5.** Жеміс-көкөніс саласында: кадрларды даярлауға (қайта даярлауға); мамандандырылған ғылыми-зерттеу ұйымдарының материалдық-техникалық базасын жаңартуға; ғылыми әзірлемелердің нәтижелерін өндіріске енгізуге нысаналы қаржыландыруды бөлу жөнінде шаралар қабылдасын.

**2.6.** Фитосанитариялық сертификаттардың берілуін және кейіннен пайдаланылуын бақылау арқылы әкелінетін жеміс-көкөніс өнімдеріне фитосанитариялық бақылауды күшейтсін.

**2.7.** Әкелінетін ауыл шаруашылығы өнімін бақылау үшін өткізу пункттерінде аккредиттелген зертханалар ашу жөнінде ұйымдастыру шараларын қабылдасын.

**2.8.** Өсімдіктерді қорғаудың биологиялық құралдарын дамыту және ауыл шаруашылығы тауарларын өндірушілердің оларды кеңінен қолдануы жөніндегі жұмысты жандандырсын.

**2.9.** **Қазақстан Республикасының Индустрия және инфрақұрылымдық даму министрлігімен** бірлесіп, көкөністер мен жемістерді өсіру және жинау үшін мамандандырылған ұсақ габаритті техника мен жиынтықтаушы бөлшектер өндірісін және оған сервистік қызмет көрсетуді дамыту мәселесін пысықтасын.

**2.10. Қазақстан Республикасының Экология және табиғи ресурстар министрлігімен** бірлесіп:

- суармалы жерлердің әлеуетін арттыру үшін гидротехникалық құрылысжайларды, суару және коллекторлық-дренаждық жүйелерді жаңғырту, күрделі жөндеу және реконструкциялау жөніндегі жұмысты жалғастырсын;

- Павлодар, Қарағанды және Шығыс Қазақстан облыстарында суармалы жерлердің көлемін ұлғайту үшін Қ. Сәтбаев атындағы канал мен Ертіс өзенінің мүмкіндіктерін пайдалану жөнінде шаралар қабылдасын.

**2.11.** **Қазақстан Республикасының Сауда және интеграция министрлігімен, облыс әкімдіктерімен** бірлесіп:

- ұсақ тауар өндірісін дамыту факторы ретінде ауыл шаруашылығы кооперативтерін, сервистік-дайындау орталықтарын дамыту мен құруды ынталандыру жөніндегі шараларды көздесін;

- жеміс-көкөніс өнімдерінің әлеуметтік маңызы бар түрлеріне тіркелген шекті сауда үстемесін енгізу мүмкіндігін қарастырсын.

**2.12.** Фитосанитариялық сертификаттарды беру процестерін автоматтандыру және өсіру алаңдарына байланыстыру арқылы көкөністер мен жемістер өндірісін есепке алудың цифрлық жүйесін енгізуді пысықтасын.

**2.13.** **Облыс әкімдіктерімен** бірлесіп:

- «Ауыл аманаты» бағдарламасын іске асыру кезінде әр өңірдің табиғи-климаттық және экономикалық факторларын ескере отырып, ауыл шаруашылығы кооперациясы арқылы ауыл шаруашылығы өнімдерін өндіру, өткізу, қайта өңдеу, материалдық-техникалық жабдықтау, фермерлерге сервистік және ақпараттық-маркетингтік қызмет көрсету жүйесін дамытуға баса назар аударсын;

- басқа өңірлерде жаңа алқаптарды енгізу арқылы қант қызылшасын өсіруге арналған егіс алқаптарын ұлғайту мәселесін қарастырсын;

- ауыл шаруашылығы тауарларын өндірушілер арасында ақпараттық-түсіндіру жұмыстарын жүргізу және жердің ұтымды пайдаланылуын бақылау арқылы қант қызылшасын өсіру кезінде ауыспалы егісті қолдану жөніндегі жұмыстарды күшейтсін;

- көкөніс-бақша дақылдарын өсіруде суармалы жерлердің әлеуетін пайдалану үшін оларды әртараптандыру жөніндегі жұмысты жалғастырсын.

**2.14.** **Қазақстан Республикасының Қаржы нарығын реттеу және дамыту агенттігімен және «Бәйтерек» ұлттық басқарушы холдингі» АҚ-мен** бірлесіп, ауыл шаруашылығы тауарларын өндірушілерге кредит беру шарттарын жеңілдету мәселесін, оның ішінде кепілмен қамтамасыз етуге қатысты мәселені пысықтасын.

**3.** **Астана қаласының әкімдігі** жергілікті атқарушы органдардың, ауыл шаруашылығы өнімдерін өндірушілердің, дистрибьютерлердің, ритейлерлердің және нарықтың басқа да қатысушыларының өзара іс-қимылын ұйымдастыру негізінде тауар өткізу жүйесін енгізу жөніндегі пилоттық жобаны іске асыру мәселесін қарасын.